Ọjọ kejidinlogun, oṣu keji, ọdun 2023, ni idibo aarẹ yoo waye nilẹ wa
Ajọ eleto ilẹ wa, INEC, ti kede pe ọjọ kejidinlogun, oṣu keji, ọdun 2023, ni eto idibo aarẹ yoo waye kaakiri ilẹ Naijiria.

Alaga ajọ naa, ̀Ọjọgbọn Mahmood Yakubu, lo sọrọ yii l’Ọjọbọ, Tọsidee, niluu Abuja, lasiko to n ba awọn ọmọ ile-igbimọ aṣoju-sọfin sọrọ lori atunṣe iwe ofin ọdun 1999.

Ni kete ti ikede ọhun ti waye lawọn eeyan kan ti sọ pe gaga lara awọn oloṣelu kan yoo ti maa ya bayii, ti imura yoo si bẹrẹ lori eto ipolongo wọn lati gbajọba lọwọ ẹgbẹ oṣelu APC t’awọn Muhammed Buhari n dari.

Wọn ni bi awọn ẹgbẹ oṣelu alatako yoo ṣe bẹrẹ imura wọn, bẹẹ ni kinni ọhun ko ni i yọ awọn ọmọ ẹgbẹ oṣelu APC funra wọn silẹ, paapaa Aṣiwaju Bọla Tinubu. Wọn lo jọ pe o wu ọkunrin oloṣelu yii lati wa niluu Abuja, nibi ti yoo ti maa dari gbogbo ọmọ Naijiria ni kete ti Buhari ba ti pari saa ẹ nile ijọba.

Atiku Abubakar toun naa ti n wa kinni ọhun tipẹ naa ko gbẹyin o, ni bayii ti ikede ọjọ ti idibo sipo aarẹ yoo waye ti di mimọ, eto loriṣiiriṣii lawọn eeyan yii yoo maa ronu nipa ẹ, ti yoo si da bii ki ọjọ ọhun ti de gan-an.